তবু নাফিসা হাসছিল। বলে, "একাত্তর বার পাঠ করলাম, কোন বাধাই দূর হল না। একশো ষোল বার পাঠ করলাম, ছেলের বদলে তাতে তিন তিনটে মেয়ে হল। বর বলেছে গর্ভের দোষ। আর একটা নিকা করবে। সাতশো একাত্তর বার পাঠ করলাম, তাতে কোন কাজ সরল তো হলই না, উল্টে বেঁচে থাকাটাই বড্ডো কঠিন কাজ হয়ে দাঁড়াল। রোজ রোজ মারে, একটা বাচ্চা দুধ টেনে খাচ্ছে, একটা পেটে। আর কত সামলাবো বলতো মরণ? তারপরে বুঝলি, পাঠ করা ছেড়ে দিয়েছি। কে জানে বাবা, হাজার একবার পাঠ করলে তারপর যদি দীর্ঘ জীবনের বদলে উল্টোটা করে বসেন উপরওয়লা? তেমনটা হলে আমার মেয়েগুলোর তখন কী হবে রে?"